Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Infrastruktūros valdymo agentūros (toliau – Perkančioji organizacija) vykdomo pirkimo Nr. 8443761 „Vietinės reikšmės kelio ir ryšio tinklų statybos darbai Veverskio poligone, Kazlų Rūdos sav., Gulioniškių k.“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).

Tarnyba, prevencine tvarka peržiūrėjusi Pirkimo dokumentus ir įvertinusi Perkančiosios organizacijos pateiktus atsakymus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl skelbime pateiktos informacijos
Skelbimo apie pirkimą 2.1.2 papunktyje „Sutarties vykdymo vieta“ ir 5.1.2 papunktyje „Sutarties vykdymo vieta“ nurodyta „Šalies administracinis vienetas (NUTS): Kauno apskritis (LT022)“. Tačiau Pirkimo sąlygų 2.8.2 papunktyje nustatyta, kad statybos darbai atliekami VEVERSKIO poligone, Kazlų Rūdos sav., Gulioniškių k. Analogiška darbų atlikimo vieta nurodyta ir Pirkimo sąlygų 3 priedo „Statybos rangos viešojo pirkimo–pardavimo sutarties projektas“ 5.19 punkte.
Taigi šiuo atveju, skelbime apie pirkimą nurodyta informacija apie sutarties vykdymo vietą neatitinka Pirkimo dokumentuose nurodytos darbų atlikimo vietos. Atsižvelgdama į tai, Tarnyba rekomenduoja patikslinti skelbime apie pirkimą pateiktą informaciją, paskelbiant pranešimą apie pakeitimą ir jame nurodant teisingą šalies administracinio vieneto (NUTS) kodą.

2. Kiti pastebėjimai  
2.1 Pirkimo sąlygų 3.1.2 papunktyje nustatyta „<...> Pašalinimo pagrindų nebuvimą pagrindžiančių dokumentų prašoma ir jie tikrinami tik galimo laimėtojo <...>“.  Analogiška sąlyga taip pat numatyta Pirkimo sąlygų 11.9 papunktyje. Tačiau Pirkimo sąlygų 4 priedo „Tiekėjų pašalinimo pagrindai, reikalaujami kvalifikacijos reikalavimai“ (toliau – 4 Priedas) 61 punkte nurodyta „Nuo 2024-01-01 įsigaliojus VPĮ 25 straipsnio 1 dalies pakeitimui, atliekant supaprastintus pirkimus, kai tiekėjas pateikia EBVPD, pažymų, patvirtinančių VPĮ 46 straipsnyje nurodytų tiekėjo pašalinimo pagrindų nebuvimą, nereikalaujama. Pažymų, patvirtinančių tiekėjo pašalinimo pagrindų nebuvimą, perkančioji organizacija gali reikalauti iš tiekėjų tik turėdama pagrįstų abejonių dėl šių tiekėjų patikimumo“. Analogiška sąlyga taip pat numatyta 4 Priedo 1 lentelės 1 ir 3 punktuose. Atsižvelgiant į skirtingą Pirkimo dokumentų sąlygose nurodytą informaciją ir vadovaujantis Įstatymo 35 straipsnio 4 dalies nuostata, kad Pirkimo dokumentai turi būti tikslūs, aiškūs, be dviprasmybių, Tarnyba rekomenduoja suvienodinti Pirkimo dokumentų sąlygas, reglamentuojančias pašalinimo pagrindų nebuvimą patvirtinančių dokumentų pateikimo ir tikrinimo tvarką.
2.2 Pirkimo sąlygų 18.1.1 papunktyje nurodyta, kad pridedamas 1 priedas „SPECIALIOSIOS PASKIRTIES PASTATO, Klaipėda, Liepojos g. 5, STATYBOS PROJEKTAS“. Apkreiptinas dėmesys, kad šiuo Pirkimu perkami „Vietinės reikšmės kelio ir ryšio tinklų statybos darbai Veverskio poligone, Kazlų rūdos sav., Gulioniškių k.“. Atsižvelgiant į tai, kad pirkimo dokumentai turi būti tikslūs, aiškūs ir be dviprasmybių (Įstatymo 35 straipsnio 4 dalis), Tarnyba rekomenduoja patikslinti nurodytą informaciją.
2.3 Pirkimo sąlygų 2 priede „Pasiūlymo forma“ nurodyta „Atviro (tarptautinio) konkurso sąlygų 2 priedas“, šio priedo 1.1.1 papunktyje nurodyta „<...> atviro (tarptautinio) konkurso skelbime, paskelbtame Viešųjų pirkimų įstatymo nustatyta tvarka;“. Atkreiptinas dėmesys, kad šiuo atveju vykdomas supaprastintas atviras konkursas, o ne tarptautinis konkursas. Atsižvelgiant į tai, Tarnyba rekomenduoja patikslinti pateiktą informaciją.
2.4 Pirkimo sąlygų  4 priedo 2 lentelės 1 punkte prie pagrindžiančių dokumentų nurodyta „<...> 2) pateikiama specialisto paslaugų teikimo tiekėjui teisinė forma (darbo sutartis ar kt.) <...>". Atkreiptinas dėmesys, kad šiuo Pirkimu perkami statybos darbai, o ne paslaugos. Atsižvelgiant į tai, rekomenduotina patikslinti pateiktą informaciją. 
2.5 Pirkimo sąlygų  4 priedo 2 lentelės 1 punkto skiltyje „Subjektas, kuris turi atitikti reikalavimą“ nurodytas subjektų sąrašas neatitinka Tiekėjo kvalifikacijos reikalavimų nustatymo metodikos 21[footnoteRef:2] punkto. Atsižvelgiant į tai, Tarnyba rekomenduoja Perkančiajai organizacijai tikslinti subjektų, kurie turi atitikti keliamą reikalavimą, sąrašą. [2:  „Paprastai nustatomi tokie reikalavimai: · jeigu pasiūlymą teikia ūkio subjektų grupė – reikalavimą turi atitikti ūkio subjektų grupės nario (-ių) specialistai, atsižvelgiant į jų prisiimamus įsipareigojimus pirkimo sutarčiai vykdyti;
· tiekėjas gali remtis kitų ūkio subjektų pajėgumais tik tuo atveju, jeigu tie subjektai (jų darbuotojai) patys vykdys tą pirkimo sutarties dalį, kuriai reikia jų turimų pajėgumų;
· subtiekėjai – jei tiekėjas (jo pasitelkiami specialistai) pats atitinka nustatytą reikalavimą, tačiau ketina pasitelkti subtiekėjus (jo specialistus), subtiekėjų specialistai privalo atitikti nustatytus reikalavimus, jeigu subtiekėjai (jų darbuotojai) patys vykdys tą pirkimo sutarties dalį, kuriai reikia nustatytos kvalifikacijos“.·] 

2.6 Įvertinus Pirkimo sąlygose numatytus reikalavimus, susijusius su nacionaliniu saugumu, nustatyta, kad Perkančioji organizacija netaiko Įstatymo 37 straipsnio 8 dalies. Atsižvelgiant į tai, Tarnyba rekomenduoja pakartotinai įsivertinti Įstatymo 37 straipsnio 8 dalies nuostatų taikymo pareigą Pirkime. Nustačius, kad minėtos VPĮ 37 straipsnio 8 dalies nuostatos turi būti perkeltos į Pirkimo dokumentus, rekomenduojama jas aiškiai ir nedviprasmiškai įtraukti, siekiant užtikrinti pirkimo teisėtumą bei suderinamumą su Įstatymo reikalavimais.
2.7 Sutarties projekto 11.6.2 papunktyje nurodyta, kokius dokumentus turi pateikti rangovas siekdamas pakeisti subtiekėją „<...> dokumentus, įrodančius Subrangovo atitiktį įstatymuose nustatytiems reikalavimams, kad Subrangovas turi teisę verstis veikla, kuriai jis pasitelkiamas ir (arba) Pirkimo dokumentuose nustatytiems kvalifikaciniams reikalavimams bei pašalinimo pagrindų nebuvimą pagrindžiančius dokumentus“. Atsižvelgiant į tai, kad Pirkimo dokumentuose yra nustatyti nacionalinio saugumo reikalavimai, kurie taikomi ir subtiekėjams, rekomenduojama papildyti Sutarties projekto 11.6.2 papunktį nuostata, kad esant poreikiui (abejonėms) turės būti pateikti dokumentai ir (ar) informacija, patvirtinantys naujo subtiekėjo atitiktį Pirkimo dokumentuose nustatytiems nacionalinio saugumo reikalavimams.

Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:3] ir 4[footnoteRef:4] dalių nuostatomis.  [3:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [4:  „ Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 


